আত্মহত্যার আগে লেখা অভিযোগপত্রে মুখ্যমন্ত্রী মমতা বন্দ্যোপাধ্যায়ের নাম। সেই অভিযোগপত্রের প্রতিলিপি নিয়ে দিল্লিতে সাংবাদিক সম্মেলন করলেন বিজেপি নেতা মুকুল রায়। ফেসবুকে সেই প্রতিলিপি পোস্ট করলেন কৈলাস বিজয়বর্গীয়।
অবসরপ্রাপ্ত আইপিএস অফিসার গৌরব দত্ত-র আত্মহত্যার ঘটনায় মুখ্যমন্ত্রী মমতা বন্দ্যোপাধ্যায়ের বিরুদ্ধে এফআইআর করার দাবির পাশাপাশি সিবিআই তদন্তেরও দাবি তুলেছেন বিজেপি নেতা মুকুল রায়।

এই বিষয়ে অন্যান্য খবর

শিরা কেটে মৃত আইপিএস গৌরব দত্ত, প্রাক্তন পুলিশ কর্তার সিদ্ধান্তে রহস্য



দিন কয়েক আগে সল্টলেকে নিজের বাড়িতে আত্মহত্যা করেন গৌরব দত্ত। তার পর তাঁর একটি অভিযোগপত্র সোশ্যাল মিডিয়ায় ঘুরছে। ওই অভিযোগপত্রে মুখ্যমন্ত্রী মমতা বন্দ্যোপাধ্যায়ের বিরুদ্ধে অভিযোগ করেছেন গৌরব। সেই অভিযোগপত্র যাচাই করেনি এবেলা.ইন। তবে বিজেপি নেতা কৈলাস বিজয়বর্গীয়র ফেসবুক পেজে যে প্রতিলিপি রয়েছে তাতে গৌরব বলেছেন, তাঁর সঙ্গে প্রতিহিংসামূলক আচরণ করা হয়েছে। আইপিএস মহল এবং প্রশাসনিক কর্তাদের বিরুদ্ধেও অভিযোগ নানা করেছেন তিনি।  
অভিযোগপত্র হাতে নিয়ে দিল্লিতে আর এক আইপিএস ভারতী ঘোষকে পাশে নিয়ে সাংবাদিক বৈঠক করেন মুকুলবাবু। তিনি বলেন, আত্মহত্যা করার আগে কেউ যদি এরকম কোনও অভিযোগ করে যান, তা হলে পুলিশ নিজে থেকেই এফআইআর দায়ের করে। আত্মহত্যায় প্ররোচনা দেওয়ার অভিযোগে মমতা বন্দ্যোপাধ্যায়ের বিরুদ্ধে এফআইআর করা উচিত।
 
একই সঙ্গে তিনি বলেন, রাজ্য সরকারের অধীনে কোনও তদন্তই নিরপেক্ষ হয় না। গৌরব দত্ত সেন্ট্রাল ক্যাডারের অফিসার ছিলেন, তাই কেন্দ্রের উচিত এ ঘটনা নিয়ে সিবিআই তদন্তের নির্দেশ দেওয়া।
প্রসঙ্গত, আইজি হিসাবে গত ৩১ জানুয়ারি অবসর নিয়েছেন গৌরব দত্ত। ১৯৮৬ ব্যাচের আইপিএস অফিসার গৌরব দত্ত ছিলেন রাজ্য পুলিশে আইজি মর্যাদার অফিসার। কর্মজীবনের শেষ পর্বে এই শীর্ষ পুলিশ কর্তাকে কম্পালসারি ওয়েটিংয়ে পাঠানো হয়েছিল। তাঁর ঘনিষ্ঠরা বলছেন, অবসাদ ও হতাশায় ভুগছিলেন তিনি। মৃত্যুর আগে তিনি নিজেই একটি অভিযোগপত্র নির্দিষ্ট কিছু জায়গায় পাঠিয়েছিলেন বলে দাবি করেন তাঁর ঘনিষ্ঠরা। তাতে লেখা ছিল, বর্তমান মুখ্যমন্ত্রী তাঁর বিরুদ্ধে প্রতিহিংসামূলক ব্যবহার করে হতাশাগ্রস্ত করে দেওয়ার সব রকম চেষ্টা করেছেন। তাঁর গ্র্যাচুইটি, কমিটেড ডিউ এবং সবেতন ছুটির মোট ৭২ লক্ষ টাকা আটকে রাখা হয়েছে।
দেখুন মুকুল রায়ের সাংবাদিক সম্মেলন—